Diari Oficial de la Generalitat Valenciana


Sumari del DOGV 6281, del 03-06-2010 (2010/6178)

LLEI 5/2010, de 28 de maig, de la Generalitat, per la qual s'establix l'aplicació al municipi de Gandia del Règim d'Organització dels Municipis de Gran Població.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2010/05/28/5/dof/vci/html**

### Dades del document

Número de DOGV
:   6281

Data del DOGV
:   03-06-2010

Secció del DOGV
:   I. DISPOSICIONS GENERALS

Número del document
:   2010/6178


Data del document
:   28-05-2010

Organisme emissor
:   Presidència de la Generalitat

Tipus de document
:   Llei

Descriptors 

:   * Gandia
    * municipi
    * legislació
    * organització administrativa
    * administració local

LLEI 5/2010, de 28 de maig, de la Generalitat, per la qual s'establix l'aplicació al municipi de Gandia del Règim d'Organització dels Municipis de Gran Població. [2010/6178]  
Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
La Llei 7/1985, de 2 d'abril, Reguladora de les Bases del Règim Local, regula el règim d'organització dels municipis de gran població en el títol X, títol que ha sigut introduït per la Llei 57/2003, de 16 de desembre, de Mesures per a la Modernització del Govern Local. Amb esta reforma es millora el disseny institucional del sistema de govern dels municipis de gran població, perquè suposa un avanç cap a un model de govern adaptat a les necessitats estos municipis. Així, s'enfortix el control democràtic del govern municipal, es millora la gestió interna amb l'estructuració i potenciació d'una sèrie d'òrgans directius municipals i es desenrotlla la democràcia local, articulant diversos mecanismes per a canalitzar la participació ciutadana.  
D'acord amb el que establix l'article 121 de la Llei 7/1985, de 2 d'abril, el règim d'organització de municipis de gran població podrà aplicar-se als municipis la població dels quals supere els 75.000 habitants, que presenten circumstàncies econòmiques, socials, històriques o culturals especials, sempre que siga sol·licitat pels respectius ajuntaments i així ho decidisca l'assemblea legislativa de la corresponent comunitat autònoma.  
A estos efectes, el Ple de l'Ajuntament de Gandia, en sessió d'11 de maig de 2009, va acordar, per majoria absoluta del nombre legal dels seus membres, sol·licitar a Les Corts la inclusió del seu municipi en l'àmbit d'aplicació de l'esmentat règim.   
El municipi de Gandia tenia, l'1 de gener de 2008, una població de 79.958 habitants, segons certificació de l'Instituto Nacional de Estadística emés a este efecte. Així mateix, presenta les circumstàncies requerides per la Llei 7/1985, de 2 d'abril, en l'article 121, respecte a les seues especials circumstàncies econòmiques, socials, històriques i culturals. Això es posa en relleu no sols pel passat de la ciutat lligat al Ducat de Gandia i a la tradició dels Borja, sinó per les rellevants característiques d'un municipi que històricament hi ha actuat com a ciutat central de servicis i centre cultural per a les localitats del seu entorn, exercint un paper de centre supracomarcal donada la seua situació geogràfica, el seu grau de desenrotllament i capacitat d'influència.   
Les dades econòmiques situen a Gandia com un dels principals focus d'activitat econòmica de la Comunitat Valenciana, dada corroborada pel constant creixement demogràfic de la localitat. Presenta una equilibrada estructura econòmica que combina les activitats industrials amb el creixement del sector terciari en la zona del litoral.  
La importància d'este sector queda de manifest amb les dades de densitat de superfície comercial, que superen la mitjana de la Comunitat Valenciana degut principalment a la necessitat de satisfer la demanda de la població turística i de l'ampli mercat supracomarcal de les localitats veïnes.  
A nivell cultural destaca així mateix la localització d'oferta universitària en la ciutat.  
Per tot això, atés que es complixen les condicions legals establides en el títol X de la Llei 7/1985, de 2 d'abril, i des del màxim respecte a l'autonomia local i a la potestat d'autoorganització municipal, per mitjà d'esta llei es disposa l'aplicació al municipi de Gandia del règim d'organització dels municipis de gran població.  
Article únic. Municipi de gran població  
Es declara d'aplicació al municipi de Gandia el règim d'organització dels municipis de gran població, d'acord amb el que establix el títol X de la Llei 7/1985, de 2 d'abril, Reguladora de les Bases del Règim Local.   
Disposició Transitòria  
Única. Desenrotllament  
El Ple de l'Ajuntament de Gandia disposarà d'un termini de sis mesos des de l'entrada en vigor de la present llei per a aprovar les normes orgàniques necessàries per a l'adaptació de la seua organització al que preveu el títol X de la Llei 7/1985, de 2 d'abril.  
Disposició Final  
Única. Entrada en vigor  
Esta llei entrarà en vigor l'endemà de la seua publicació en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 28 de maig de 2010  
El president de la Generalitat,  
FRANCISCO CAMPS ORTIZ


Còpia Permalink ELI